****

**Д Е Л О В Н И К**

**ЗА**

**РАБОТА НА НАСТАВНО-НАУЧНИОТ СОВЕТ**

**НА ФАКУЛТЕТОТ ЗА ИНФОРМАТИКА**

**Скопје, ноември 2018**

Согласно член 110, став 1, точка 13 од Законот за високото образование, Наставно-научниот совет на Факултетот за информатика, на седницата одржана на 01.11.2018 година го донесе следниот:

**Д Е Л О В Н И К З А Р А Б О Т А**

**I. ОПШТА ОДРЕДБА**

**Член 1**

Со овој деловник се уредуваат начинот на закажување на седниците на Наставно-научниот совет на Факултетот за информатика (совет), начинот на работа и одлучување, како и за правата и обврските на членовите на советот.

**II. СЕДНИЦИ НА СОВЕТОТ**

**1. Закажување на седниците**

**Член 2**

Седниците на советот ги закажува деканот.

Седница на советот може да закаже и да одржи и ректорот или еден од проректорите, определен од ректорот.

Во случај од претходниот став на овој член деканот ќе присуствува на седницата како член на советот.

Ректорот или еден од проректорите определен од ректорот можат да одржат седница закажана од деканот ако тој е спречен да ја одржи истата.

**Член 3**

Седниците на советот, по правило, се одржуваат еднаш месечно.

За итни и неодложни прашања, кога тоа го налагаат објективни услови, седница на советот може да се одржи уште еднаш во текот на месецот.

Постапките за изработка и одбрана на магистерски, специјалистички или дипломски трудови, во било која фаза да се наоѓаат, не претставуваат итни и неодложни прашања, во смисла на претходниот став од овој член.

**Член 4**

Седниците на советот се закажуваат најмалку 5 дена пред одржувањето на седницата.

Во исклучителни ситуации, кога тоа го налага итноста на постапувањето, согласно член 3, став 2 од овој Деловник, седницата може да се закаже и во покус период.

**Член 5**

Седниците на советот се свикуваат со писмено известување.

Известувањето содржи датум, час и место на одржување на седницата, како и дневниот ред кој се предлага.

Писмените известувања се доставуваат до сите членови на советот.

Со писмените покани се доставуваат и документи, предлог документи и други материјали потребни за одржување на седницата.

За закажувањето на седницата може да бидат известени и основачот, директорот или други лица, гости или експерти од одредена област.

**2. Тек на седниците**

**Член 6**

Со седниците на советот раководи деканот.

**Член 7**

Најнапред деканот утврдува колку членови на советот се присутни и дали го има потребното мнозинство за полноправна работа и одлучување.

Советот може да работи и полноправно да одлучува ако на седницата присуствуваат најмалку половина од неговите членови.

За избор на декан, продекани и избор на членови на сенатот на Универзитетот, како и за донесување програма за научно-истражувачка работа, советот може да работи и полноправно да одлучува ако на седницата се присутни најмалку 2/3 од неговите членови

**Член 8**

Доколку на седницата не присуствуваат доволен број членови за полноправно работење и одлучување, седницата се презакажува, за не подого од 24 часа.

Членовите на советот кои не присуствувале на седницата, за нејзиното презакажување се информираат усно, по телефон или на друг погоден начин.

**Член 9**

Откако ќе се утврди дека на седницата присуствуваат потренниот број членови на советот за полноправно работење и одлучување се утврдува дневниот ред.

Дневниот ред се прифаќа како шпто е предложен од страна на деканот или со негови измени и дополнувања.

**Член 10**

По утврдувањето на дневниот ред, се расправа по сите точки, по редоследот кој е утврден.

Секоја точка од дневниот ред кусо ја образложува деканот, предлага соодветни заклучоци и отвора дискусија.

**Член 11**

Деканот им дава збор на пријавените дискутанти по редот по кој се пријавиле.

Пред да му даде збор на наредниот дискутант, деканот ќе му овозможи реплика на спомнатиот во дискусијата. Дискутантот има право на дуплика. Во ваков случај деканот води сметка расправата да не премине во дијалог или меѓусебна вербална расправија.

Пред да му даде збор на наредниот дискутант, деканот може да побара појаснување или информација од претставници на стручните служби кои се присутни на седницата.

Појаснување или информација од претставници на стручните служби кои се присутни на седницата, деканот може да побара и пред и по исцрпувањето на сите дискусии по таа точка од дневниот ред.

**Член 12**

При дискусиите деканот води сметка дискутантите да не се оддалечуваат од темата на дискусија и за разумното време за дискутирање или реплицирање.

Деканот ќе ја прекине дискусијата и ќе му го одземе зборот на дискутантот кој не се придржува на темата, непотребно временски одолговлекува со дискусијата или се однесува непристојно.

**3. Одлучување**

**Член 13**

Советот одлучува со мнозинство гласови.

Одлуките се донесуваат со мнозинство гласови од присутните членови, но не помалку од 1/3 од вкупниот број членови на советот.

**Член 14**

Советот, по правило, одлучува со јавно гласање.

За избор на декан, продекани и членови на сенатот на Универзитетот, советот одлучува со тајно гласање.

Советот може да одлучи и за други одделни прашања, да се одлучува со тајно гласање.

**4. Записник**

**Член 15**

За седницата на советот се води записник.

Записникот се усвојува на една од наредните седници.

Усвоениот записник го потпишува деканот.

**Член 16**

Доколку некој од членовите на советот не се слага со оодделна одлука, по негово барање, неговото мислење може да биде посебно наведено во записникот.

**III. ПРАВА И ОБВРСКИ НА ЧЛЕНОВИТЕ НА СОВЕТОТ**

**Член 17**

Членовите на советот имаат право да:

- предлагаат измени и дополнувања на предложениот дневен ред;

- дискутираат по секоја точка од дневниот ред;

- реплицираат на дискутантот;

- се кандидираат за избор на декан, продекан или член на сенатот на Универзитетот;

- предлагаат одлуки, заклучоци или ставови;

- предлагаат донесување, дополнување, менување или укинување на општи акти на Факултетот;

- членуваат ва комисии и тела на советот.

**Член 18**

Членовите на советот се должни да присуствуваат на седниците на советот и да допринесуваат во неговата работа.

Деканот ќе го опомени членот на советот кој неоправдано изостанал од неговата седница.

Доколку неоправданото отсуство се повтори и по опомената, деканот е должен на предложи поведување на дисциплинска постапка пред соодветните органи на ФОН Универзитетот.

**IV. ЗАВРШНИ ОДРЕДБИ**

**Член 19**

Сите одредби од овој Деловник кои се однесуваат на деканот соодветно се применуваат на ректорот или проректорот доколку тие ја закажале или одржале седницата на советот.

**Член 20**

Овој деловник влегува во сила следниот ден по објавувањето во Билтенот на ФОН Универзитетот.

**Д е к а н**

**доц. д-р Ќире Јаќимоски**